Volgens Theo de Jager, Saai se direksievoorsitter, is daar baie meer plase onder onafgehandelde grondeise in die Staatskoerant gelys as wat daar in die afgelope 20 jaar gekoop is. Die totale begroting daarvoor is maar die helfte van wat die staat aan ’n enkele plaas, Mala-Mala, in ’n grondeis bestee het.
“Die staat se begroting vir grondeise vir die volgende drie jaar is trouens maar net 2% van wat Roelf Meyer deur sy nuutgestigte landbou-ontwikkelingsagentskap vir die ondersteuning van begunstigdes verbind het. Uitstaande hofsake teen die departement kan, gegewe hul swak baanrekord in die howe, die totale begroting insluk. Die ontoereikende begroting vir grondhervorming is net nóg ’n bewys dat die regering – ondanks die misbruik van die grondkwessie om onrealistiese verwagtinge by arm landelike gemeenskappe te skep – nie ernstig is om ’n gesonde en mededingende landbousektor te onderhou of ’n klas van suksesvolle swart boere met winsgewende plase te skep nie,” sê De Jager.
Suid-Afrika het ’n betreurenswaardige geskiedenis van wanbesteding en korrupsie, en selfs die beste begroting is kwesbaar solank as wat die skuldiges die beursies beheer. ’n Finansiële ommekeer begin by die vervolging van korrupte amptenare, en nie by verhoogde druk op belastingbetalers nie.